Meddelelse om anvendelse af artikel 3 i direktiv 98/70/EF for så vidt angår det maksimale damptryk for benzin

(EØS-relevant tekst)

(2020/C 127/02)

I bilag I til direktiv 98/70/EF ("direktivet om brændstofkvalitet") fastsættes de tekniske specifikationer for benzin, der må markedsføres i medlemsstaterne i henhold til direktivets artikel 3, stk. 2.

Disse specifikationer omfatter et maksimalt damptryk, der er sat til 60 kPa for såkaldt "sommerbenzin", som markedsføres i sommerperioden. Sommerperioden er fastsat som perioden mellem 1. maj og 30. september. For medlemsstater med lave sommertemperaturer, jf. definitionen i artikel 2, nr. 5), i direktivet om brændstofkvalitet, fastsættes sommerperioden som perioden mellem 1. juni og 31. august. Hvis en undtagelse indrømmes i henhold til artikel 3, stk. 5, i direktivet om brændstofkvalitet, må det maksimale damptryk af brændstof, der markedsføres i medlemsstater med lave sommertemperaturer, være på 70 kPa i sommermånederne, jf. nævnte direktivs artikel 3, stk. 4. Dette krav til det maksimale damptryk for markedsført brændstof har til formål at beskytte folkesundheden og miljøet.

I henhold til artikel 9a fastsætter medlemsstaterne de sanktioner, der skal anvendes i tilfælde af overtrædelse af de krav, der er fastsat i dette direktiv. Sanktionerne skal være effektive, stå i rimeligt forhold til overtrædelsen og have afskrækkende virkning.

En række medlemsstater har meddelt Kommissionen, at et betydeligt fald i efterspørgslen efter benzin som følge af de foranstaltninger, der blev truffet som reaktion på covidkrisen, har medført en betydelig nedgang i salget af "vinterbenzin", dvs. brændstof, der ikke opfylder de brændstofspecifikationer, der gælder i sommerperioden. Dette har ført til uforudsete lagre af "vinterbenzin" i forsyningskæden, der kan vare indtil den 1. maj (henholdsvis den 1. juni), hvor de brændstofspecifikationer, som gælder for sommermånederne, begynder at finde anvendelse. Det kan derfor forventes, at disse lagre af "vinterbenzin" ikke vil blive opbrugt før denne dato. Det indebærer, at "sommerbenzin" ikke kan stilles til rådighed på den gældende skiftedato, uden at lagrene af "vinterbenzin" først er opbrugt.

På grundlag af de rapporter, som Kommissionen har modtaget fra forskellige medlemsstater, overvejer de enkelte medlemsstater derfor tilsyneladende en vifte af forskellige tilgange for at gøre det muligt at sikre, at der på kort sigt er brændstof til rådighed til transportaktiviteter, herunder udrykningskørsel under krisen.

Et stort antal medlemsstater har meddelt Kommissionen, at de påtænker at kræve, at benzin med et maksimalt damptryk på 60 kPa først skal markedsføres fra et senere tidspunkt end sommerperiodens begyndelse som fastlagt i direktivet om brændstofkvalitet dvs. med en forsinkelse på en til to måneder efter skiftedatoen. Nogle af disse medlemsstater påtænker at ændre eller har allerede ændret deres nationale lovgivning til dette formål.

Andre medlemsstater overvejer en tilgang, der ikke indebærer en formel ændring af de relevante lovbestemmelser til gennemførelse af direktivet om brændstofkvalitet, men vedrører den overvågningsforpligtelse, som medlemsstaternes myndigheder pålægges ved nævnte direktiv, og/eller håndhævelsen af overholdelsen af brændstofspecifikationerne i relation til damptryk i de sommermåneder, der er fastsat ved nævnte direktiv.

Kommissionen ønsker herved at fremsætte bemærkninger til disse tilgange.

For det første bør det bemærkes, at medlemsstaternes myndigheders forpligtelse til at overvåge overholdelsen af specifikationerne for markedsført benzin som krævet i artikel 8 i direktivet om brændstofkvalitet ikke er knyttet til nogen bestemt dato.

For det andet minder Kommissionen i henseende til pålæggelse af sanktioner i henhold til artikel 9a i direktivet om brændstofkvalitet om forpligtelsen til under behørig hensyntagen til proportionalitetsprincippet at anvende nationale sanktionsbestemmelser, hvis kravene i direktivet overtrædes.

I denne forbindelse og for at anvende dette generelle EU-retlige princip på en virkningsfuld måde bør følgende kumulative sæt af omstændigheder tages i betragtning:

— de ekstraordinære og uforudsete omstændigheder, som covidkrisen har forårsaget

— behovet for at sikre, at der på kort sigt er brændstof til rådighed i Unionen til transportaktiviteter, herunder udrykningskørsel under krisen

— selv om overholdelsen af kravet om det maksimale damptryk ud fra de data og oplysninger, som Kommissionen har til rådighed, generelt tjener til at begrænse emissionerne af flygtige organiske forbindelser ved relativt høje temperaturer, og selv om det pt. ikke er muligt fuldt ud at kvantificere virkningerne, er miljørisiciene tilsyneladende begrænsede i betragtning af, at de tilbageværende lagerbeholdninger af "vinterbenzin" er begrænsede og forventes opbrugt i løbet af kort tid, at andelen af udledte flygtige organiske forbindelser fra vejtransport generelt er begrænset, og at køretøjerne er konstrueret med henblik på at begrænse fordampningsemissionerne.

Ud fra disse betragtninger vil Kommissionen, hvis national lovgivning til gennemførelse af direktivet om brændstofkvalitet ændres på en sådan måde, at den ikke længere er i overensstemmelse med nævnte direktiv, ikke desto mindre afholde sig fra at iværksætte traktatbrudsprocedurer, så længe den manglende overholdelse af bestemmelserne er af begrænset varighed, ikke går ud over, hvad der er nødvendigt for alene at markedsføre de resterende lagerbeholdninger af "vinterbrændstof", ikke berører andre forpligtelser i henhold til direktivet om brændstofkvalitet og dermed afbøder sundheds- og miljømæssige risici, som det tilstræbes med brændstofspecifikationerne i direktivet om brændstofkvalitet.

I betragtning af de ekstraordinære omstændigheder i kølvandet på de restriktive foranstaltninger, der er truffet som reaktion på covidkrisen, forudsættes det, at der ikke må markedsføres anden "vinterbenzin" sommerperioden 2020 ud over, hvad der stadig er på lager pr. 1. maj 2020 henholdsvis 1. juni 2020 i medlemsstater med lave sommertemperaturer.

I mellemtiden vil Kommissionen nøje overvåge situationen vedrørende gennemførelsen af direktivet om brændstofkvalitet. Dette kræver et tæt samarbejde med medlemsstaternes kompetente myndigheder.

Alle medlemsstaterne opfordres derfor til senest den 15. maj 2020 at oplyse Kommissionen om:

1) de faktiske lagerbeholdninger på deres område pr. 1. maj 2020 af benzin, der ikke opfylder de brændstofspecifikationer, som finder anvendelse i sommerperioden. For medlemsstater med lave sommertemperaturer, jf. definitionen i direktivets artikel 2, nr. 5), anmoder Kommissionen om, at disse oplysninger forelægges så hurtigt som muligt og senest den 15. juni 2020 for beholdninger af benzin, der er oplagret den 1. juni 2020